Na temelju članka 7. stavka 2. Zakona o Državnoj komisiji za kontrolu postupaka javne nabave („Narodne novine“, broj 18/13., 127/13., 74/14., 98/19. i 41/21.) i članka 3. Uredbe o unutarnjem ustrojstvu Državne komisije za kontrolu postupaka javne nabave („Narodne novine“, broj 9/26.), a u svezi s člankom 15. stavkom 2. Zakona o javnoj nabavi („Narodne novine“, broj 120/16., 114/22. i 48/26., u daljnjem tekstu: ZJN 2016), predsjednica Državne komisije za kontrolu postupaka javne nabave donosi

PRIJEDLOG PRAVILNIKA 

ZA PROVEDBU POSTUPAKA JEDNOSTAVNE NABAVE
OPĆE ODREDBE
Članak 1.
(1) Ovim Pravilnikom uređuje se postupak nabave roba, usluga i radova za potrebe Državne komisije za kontrolu postupaka javne nabave (dalje u tekstu: Naručitelj), čija je procijenjena vrijednost manja od 50.000,00 eura bez PDV-a za robu i usluge te provedbu projektnih natječaja, odnosno manja od 100.000,00 eura bez PDV-a za radove.
(2) Pojmovi koji nisu posebno definirani ovim Pravilnikom imaju značenje utvrđeno ZJN-om 2016 i podzakonskim propisima kojima se uređuje područje javne nabave. 

(3) U provedbi postupaka jednostavne nabave, osim ovog Pravilnika, Naručitelj na odgovarajući način primjenjuje i druge važeće zakonske i podzakonske propise koji se odnose na pojedini predmet nabave kao i opće i posebne akte Naručitelja.

(4) Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

NAČELA

Članak 2.
Prilikom provođenja postupaka jednostavne nabave prema ovom Pravilniku, Naručitelj će poštovati temeljna načela javne nabave utvrđena odredbama ZJN 2016: načelo slobode kretanja robe, načelo slobode poslovnog nastana i načelo slobode pružanja usluga, kao i načela koja proizlaze iz navedenih načela (načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti).
SUKOB INTERESA
Članak 3.

Prilikom provođenja postupaka jednostavne nabave prema ovom Pravilniku, Naručitelj će poduzeti prikladne mjere kojima se učinkovito sprječavaju, prepoznavaju i uklanjaju sukobi interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima. 
Članak 4.

(1) Sukob interesa između Naručitelja i gospodarskog subjekta obuhvaća situacije kada predstavnici Naručitelja koji su uključeni u provedbu postupka jednostavne nabave ili koji mogu utjecati na ishod tog postupka imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito:

1. ako predstavnik Naručitelja istodobno obavlja upravljačke poslove u gospodarskom subjektu, ili

2. ako je predstavnik Naručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5 %.

(2) Predstavnikom Naručitelja u smislu ovoga članka smatra se:

1. predsjednik Državne komisije za kontrolu postupaka javne nabave
2. zamjenik predsjednika Državne komisije za kontrolu postupaka javne nabave

3. član stručnog povjerenstva za jednostavnu nabavu

4. druga osoba koja je uključena u provedbu ili koja može utjecati na odlučivanje Naručitelja u postupku jednostavne nabave
(3) Gospodarskim subjektom iz stavka 1. ovoga članka smatra se ponuditelj, član zajednice gospodarskih subjekata i podugovaratelj.

Članak 5.

(1) Odredba članka 4. stavka 1. ovoga Pravilnika primjenjuje se na odgovarajući način na srodnike po krvi u pravoj liniji ili u pobočnoj liniji do četvrtog stupnja, srodnike po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike (u daljnjem tekstu: povezane osobe) predstavnika Naručitelja iz članka 4. stavka 2. ovoga Pravilnika.

(2) Prijenos udjela u vlasništvu na drugu osobu ili posebno tijelo (povjerenika) prema posebnim propisima o sprječavanju sukoba interesa ne utječe na sukob interesa u smislu članka 4. ovoga Pravilnika.
(3) Iznimno od odredbi članaka 4. ovog Pravilnika te stavka 1. ovog članka, sukob interesa ne postoji ako predstavnik Naručitelja iz članka 4. stavka 2. točke 1. i 2. ovog Pravilnika ili s njim povezana osoba iz stavka 1. ovog članka obavlja upravljačke poslove u gospodarskom subjektu po položaju, odnosno kao službeni predstavnik nekog naručitelja, a ne kao privatna osoba.

Članak 6.

(1) Predstavnici Naručitelja obvezni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.

(2) Naručitelj je obvezan na temelju izjava svojih predstavnika:

1. na svojim internetskim stranicama objaviti popis gospodarskih subjekata s kojima je predstavnik Naručitelja iz članka 4. stavka 2. točke 1. i 2. ovog Pravilnika ili s njim povezane osobe u sukobu interesa ili obavijest da takvi subjekti ne postoje te ih ažurirati bez odgađanja ako nastupe promjene, i

2. u Pozivu na dostavu ponuda, odnosno Pozivu na dostavu ponude odabranim gospodarskim subjektima za pojedini postupak jednostavne nabave navesti popis gospodarskih subjekata s kojima je predstavnik Naručitelja iz članka 4. stavka 2. ovog Pravilnika ili s njim povezane osobe u sukobu interesa ili navesti da takvi subjekti ne postoje.
Članak 7.
(1) Predstavnik Naručitelja iz članka 4. stavka 2. točaka 2. do 4. ovog Pravilnika obvezan je odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka jednostavne nabave te o tome obavijestiti čelnika Naručitelja.

(2) U situaciji iz stavka 1. ovog članka čelnik Naručitelja osigurava da predstavnik Naručitelja prestane sa svim aktivnostima u postupku jednostavne nabave, određuje drugu osobu predstavnikom Naručitelja koja preuzima aktivnosti izuzetog predstavnika u postupku jednostavne nabave te osigurava da prethodno sudjelovanje izuzetog predstavnika ne ugrožava daljnji tijek istog postupka.

(3) U slučaju sukoba interesa predstavnika Naručitelja iz članka 4. stavka 2. točke 1. ovog Pravilnika, kao i u slučaju sukoba interesa predstavnika Naručitelja iz članka 4. stavka 2. točaka 2. do 4. ovog Pravilnika čije izuzimanje iz provedbe postupka jednostavne nabave nije moguće ili se izuzimanjem u skladu sa stavkom 1. ovoga članka ne može odgovarajuće otkloniti sukob interesa, a nakon odbijanja takve ponude ne preostane niti jedna valjana ponuda, poništit će se postupak jednostavne nabave.

KOMUNIKACIJA 
Članak 8.

(1) U provedbi postupaka jednostavne nabave prema ovom Pravilniku koristit će se elektronička sredstva komunikacije, kao i sredstva koja nisu elektronička te njihova kombinacija, ako je potrebno.

(2) Elektroničkim sredstvima komunikacije, u smislu ovog Pravilnika, smatraju se Elektronički oglasnik javne nabave Republike Hrvatske (dalje u tekstu: EOJN RH) i elektronička pošta Naručitelja.

PLAN NABAVE I REGISTAR UGOVORA
Članak 9. 

(1) Naručitelj za svaku kalendarsku godinu donosi plan nabave koji treba sadržavati podatke u skladu s važećim propisima.

(2) U planu nabave i registru ugovora navode se svi predmeti nabave čija je procijenjena vrijednost jednaka ili veća od 5.000,00 eura bez PDV-a.

(3) U registru ugovora i okvirnih sporazuma navode se svi predmeti nabave za čiju nabavu je Naručitelj sklopio ugovore i okvirne sporazume na temelju izuzeća propisanih člancima 33. i 34. ZJN 2016 s obrazloženjem razloga za izuzeće.

PROVEDBA POSTUPKA
Članak 10.
(1) Postupak jednostavne nabave za nabavu robe, usluga i provedbu projektnih natječaja čija je procijenjena vrijednost jednaka ili manja od 25.000,00 eura bez PDV-a te za nabavu radova čija je procijenjena vrijednost jednaka ili manja od 45.000,00 eura bez PDV-a provodi predstavnik Naručitelja zaposlen u Tajništvu Naručitelja (dalje u tekstu: Tajništvo Naručitelja). 

(2) Postupak jednostavne nabave za nabavu robe, usluga i provedbu projektnih natječaja čija je procijenjena vrijednost veća od 25.000,00 eura bez PDV-a te za nabavu radova čija je procijenjena vrijednost veća od 45.000,00 eura bez PDV-a provodi Povjerenstvo za jednostavnu nabavu (dalje u tekstu: Povjerenstvo) sastavljeno od 3 (slovima: tri) člana koje imenuje predsjednik Državne komisije za kontrolu postupaka javne nabave. 
POSTUPAK JEDNOSTAVNE NABAVE PROCIJENJENE VRIJEDNOSTI 
JEDNAKE ILI MANJE OD 15.000,00 EURA 

Članak 11.
(1) Postupak jednostavne nabave procijenjene vrijednosti jednake ili veće od 5.000,00 eura bez PDV-a, a jednake ili manje od 15.000,00 eura bez PDV-a provodi se izdavanjem narudžbenice ili zaključivanjem ugovora s jednim gospodarskim subjektom (ponuditeljem) na temelju najmanje jedne ponude, zatražene putem elektroničke pošte ili usmeno (telefon). Ako je ponuda zatražena usmeno (telefon), potrebno je o tome sastaviti službenu bilješku. 

(2) Tajništvo Naručitelja temeljem ponude dostavljene putem elektroničke pošte u primjerenom roku izrađuje narudžbenicu ili ugovor koji dostavlja gospodarskom subjektu. 

(3) Narudžbenica ili ugovor obvezno sadrži podatke o Naručitelju, ponuditelju, vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih cijena te ukupnih cijena. 

(4) Narudžbenicu ili ugovor potpisuje predsjednik Državne komisije za kontrolu postupaka javne nabave ili osoba koju on za to ovlasti. 
(5) Naručitelj zadržava pravo postupak iz stavka 1. ovog članka provesti po pravilima postupka iz članka 12. ili 13. ovog Pravilnika.

POSTUPAK JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EURA, A JEDNAKE ILI MANJE OD 25.000,00 EURA ZA ROBU, USLUGE I PROVEDBU PROJEKTNIH NATJEČAJA, ODNOSNO JEDNAKE ILI MANJE OD 45.000,00 EURA ZA RADOVE
Članak 12.
(1) Postupak jednostavne nabave procijenjene vrijednosti veće od 15.000,00 eura bez PDV-a, a jednake ili manje od 25.000,00 eura bez PDV-a za robu, usluge i provedbu projektnih natječaja te procijenjene vrijednosti veće od 15.000,00 eura bez PDV-a, a jednake ili manje od 45.000,00 eura bez PDV-a za radove, provodi se putem modula jednostavne nabave EOJN RH pozivanjem najmanje 3 (slovima: tri) gospodarska subjekta na dostavu ponude.
(2) Postupak jednostavne nabave iz stavka 1. ovog članka provodi Tajništvo Naručitelja slanjem Poziva na dostavu ponude odabranim gospodarskim subjektima.

(3) Iznimno od stavka 1. i 2. ovog članka, Naručitelj može putem modula jednostavne nabave EOJN RH provesti postupak jednostavne nabave slanjem Poziva na dostavu ponude manjem broju (manje od tri) odabranih gospodarskih subjekata za nabavu:
1. knjiga, stručne literature, časopisa

2. savjetovanja, stručnog usavršavanja i seminara

3. reprezentacije

4. sredstava i opreme u svrhu zaštite zdravlja ljudi
5. računovodstvenih, knjigovodstvenih i drugih intelektualnih usluga koje se koriste u kontinuitetu
6. u slučaju žurnosti, zbog tehničkih ili drugih opravdanih razloga
7. ako na tržištu u trenutku nabave robe, radova i usluga nema tri gospodarska subjekta koji isporučuju robu, izvode radove ili pružaju usluge koje su predmet nabave
8. iz razloga svrsishodnosti i ekonomičnosti.
(4) U slučaju iz stavka 3. točke 6., 7. i 8. ovog članka, Tajništvo Naručitelja će sačiniti službenu bilješku koja sadrži obrazložene razloge traženja ponuda od manjeg broja gospodarskih subjekta.
(5) Naručitelj zadržava pravo postupak iz stavka 1. ovog članka provesti po pravilima postupka iz članka 13. ovog Pravilnika.

POSTUPAK JEDNOSTAVNE NABAVE PROCIJENJENE VRIJEDNOSTI 
VEĆE OD 25.000,00 EURA ZA ROBU, USLUGE I PROJEKTNE NATJEČAJE, ODNOSNO VEĆE OD 45.000,00 EURA ZA RADOVE
Članak 13.

(1) Postupke jednostavne nabave čija je procijenjena vrijednost veća od 25.000,00 eura bez PDV-a, a manja od 50.000,00 eura bez PDV-a za robu, usluge i projektne natječaje te veća od 45.000,00 eura bez PDV-a, a manja od 100.000,00 eura bez PDV-a za radove započinje Tajništvo Naručitelja temeljem utvrđenih stvarnih potreba Naručitelja, pripremom Odluke o pokretanju postupka jednostavne nabave kojom se imenuje Povjerenstvo iz članka 11. stavka 2. ovog Pravilnika. 

(2) Postupak jednostavne nabave iz stavka 1. ovog članka provodi Povjerenstvo putem modula jednostavne nabave EOJN RH javnom objavom Poziva na dostavu ponuda.
(3) Postupak jednostavne nabave iz stavka 1. ovog članka Povjerenstvo neće provesti putem modula jednostavne nabave EOJN RH javnom objavom Poziva na dostavu ponuda, nego će ga provesti putem modula jednostavne nabave EOJN RH slanjem Poziva na dostavu ponude odabranim gospodarskim subjektima u sljedećim iznimnim slučajevima:

a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni

b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:

1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe

2. ako iz tehničkih razloga predmet nabave može isporučiti samo određeni gospodarski subjekt ili

3. ako je to nužno radi zaštite isključivih prava, uključujući prava intelektualnog vlasništva

c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
(4) Naručitelj će razloge za primjenu iznimke iz stavka 3. ovoga članka navesti i obrazložiti u objavi Poziva na dostavu ponude odabranim gospodarskim subjektima u modulu jednostavne nabave EOJN RH.

Članak 14. 
Način komunikacije između Naručitelja i gospodarskih subjekata u postupcima iz članka 12. i 13. ovog Pravilnika isključivo je putem e-Sandučića u EOJN RH.
POZIV NA DOSTAVU PONUDE

Članak 15. 

(1) Poziv na dostavu ponude odabranim gospodarskim subjektima iz članka 12. stavka 2. i Poziv na dostavu ponuda iz članka 13. stavka 2. ovog Pravilnika sadrže najmanje: 

1. podatke o Naručitelju 

2. broj telefona i adresu e-pošte kontakt osobe/osoba Naručitelja 

3. naziv predmeta nabave, opis i tehničku specifikaciju predmeta nabave 
4. evidencijski broj nabave
5. procijenjenu vrijednost nabave

6. kriterij za odabir ponude

7. rok početka i završetka isporuke robe, pružanja usluge/provedbe projektnih natječaja i/ili izvođenja radova 

8. mjesto isporuke robe, pružanja usluge/provedbe projektnih natječaja i/ili izvođenja radova 
9. količina predmeta nabave
10.  rok, način i uvjete plaćanja 

11.  troškovnik 

12.  uvjete i zahtjeve koje ponuditelji moraju ispuniti 

13.  sadržaj, način izrade i dostave, rok za dostavu te izmjena i/ili dopuna ponude
14.  rok valjanosti ponude 
15.  mrežne stranice na kojima se može preuzeti dodatna dokumentacija, ako je potrebno 

16.  druge potrebne podatke. 

(2) Naručitelj može u Pozivu na dostavu ponude odabranim gospodarskim subjektima, odnosno u Pozivu na dostavu ponuda zatražiti dostavljanje jamstva za ozbiljnost ponude, jamstva za uredno ispunjenje ugovora, jamstva za otklanjanje nedostataka u jamstvenom roku te jamstva o osiguranju za pokriće odgovornosti iz djelatnosti, primjenjujući pritom odredbe ZJN 2016. 
PONUDA

Članak 16.

(1) Svaki ponuditelj može dostaviti samo jednu ponudu. 
(2) Ponuda se izrađuje na hrvatskom jeziku i latiničnom pismu, osim ako je drugačije određeno u Pozivu na dostavu ponude odabranim gospodarskim subjektima, odnosno u Pozivu na dostavu ponuda.

(3) Ponuditelj se pri izradi i dostavi ponude mora pridržavati zahtjeva i uvjeta iz Poziva na dostavu ponude odabranim gospodarskim subjektima, odnosno iz Poziva na dostavu ponuda.
(4) U roku za dostavu ponude ponuditelj može izmijeniti svoju ponudu ili od nje odustati.
(5) Ponuda obvezuje ponuditelja do isteka roka valjanosti ponude koji se može produžiti na zahtjev Naručitelja.
OTVARANJE PONUDA

Članak 17.

(1) Ponude zaprimljene u roku za dostavu ponuda otvaraju se nakon roka za dostavu ponuda.

(2) Otvaranje ponuda nije javno.

(3) Sustav EOJN RH automatski otvara ponude po isteku roka za dostavu ponude i pritom generira zapisnik o otvaranju ponuda.

(4) U slučajevima kada Naručitelj zahtijeva dostavu dijelova ponude koji se ne mogu dostaviti putem EOJN RH (npr. izvornik jamstva ili uzorci), sustav EOJN RH otvara samo elektroničke dijelove ponuda, dok Naručitelj evidentira pristigle dijelove ponude koji nisu dostavljeni putem EOJN RH u zapisniku generiranom u sustavu EOJN RH.

PREGLED I OCJENA PONUDA

Članak 18.

(1) Ponude se pregledavaju i ocjenjuju na temelju uvjeta i zahtjeva iz Poziva na dostavu ponuda, odnosno iz Poziva na dostavu ponude odabranim gospodarskim subjektima. 

(2) O postupku pregleda i ocjene ponuda sastavlja se Zapisnik o pregledu i ocjeni ponuda koji se objavljuje zajedno s Odlukom o odabiru ponude ili Odlukom o poništenju postupka. 
(3) Pregled i ocjena ponuda su tajni do donošenja Odluke o odabiru ponude ili Odluke o poništenju postupka. 

(4) Na temelju rezultata pregleda i ocjene ponuda u skladu s kriterijem za odabir ponude, a na prijedlog Povjerenstva, odnosno Tajništva Naručitelja, predsjednik Državne komisije za kontrolu postupaka javne nabave donosi Odluku o odabiru ponude ili Odluku o poništenju postupka.

KRITERIJI ZA ODABIR PONUDE

Članak 19.

(1) Kriterij za odabir ponude je najniža cijena ili ekonomski najpovoljnija ponuda. 

(2) Kada je kriterij za odabir ponude ekonomski najpovoljnija ponuda, Naručitelj će, osim kriterija cijene, u Pozivu na dostavu ponuda, odnosno u Pozivu na dostavu ponude odabranim gospodarskim subjektima odrediti i druge odabrane kriterije. 
POJAŠNJENJE PONUDE

Članak 20.

Ako su informacije ili dokumentacija koju je ponuditelj dostavio Naručitelju nepotpune, nejasne ili pogrešne ili se takvima čine ili ako nedostaju određeni dokumenti, Naručitelj može, poštujući načela jednakog tretmana i transparentnosti, zahtijevati od ponuditelja da dopuni, pojasni, upotpuni ili dostavi informacije ili dokumentaciju u primjerenom roku, koji ne može biti kraći od 3 (slovima: tri) radna dana, osim u slučaju iznimne žurnosti kada se može odrediti i kraći rok. 
ODLUKA O ODABIRU PONUDE

Članak 21.

(1) Na osnovi pregleda i ocjene ponuda, u postupcima iz članka 12. i 13. ovog Pravilnika, donosi se Odluka o odabiru ponude koja sadrži najmanje: naziv Naručitelja, predmet nabave, evidencijski broj nabave, procijenjenu vrijednost nabave, razloge odabira, naziv ponuditelja čija je ponuda odabrana i cijenu odabrane ponude. 
(2) Kao najpovoljnija ponuda može se odabrati samo ponuda koja ispunjava sve uvjete i zahtjeve iz Poziva na dostavu ponuda, odnosno iz Poziva na dostavu ponude odabranim gospodarskim subjektima. 

(3) Ako su dvije ili više valjanih ponuda jednako rangirane prema kriteriju za odabir ponude, Naručitelj će odabrati ranije zaprimljenu ponudu. 

(4) Odluka o odabiru ponude dostavlja se svim ponuditeljima putem modula jednostavne nabave EOJN RH. 
UGOVOR

Članak 22.

(1) Na temelju Odluke o odabiru ponude izdaje se narudžbenica ili se sklapa ugovor s ponuditeljem čija je ponuda odabrana, a koji moraju biti u skladu s Pozivom na dostavu ponuda, odnosno s Pozivom na dostavu ponude odabranim gospodarskim subjektima i odabranom ponudom. 
(2) Ugovor ili narudžbenicu za Naručitelja potpisuje predsjednik Državne komisije za kontrolu postupaka javne nabave ili osoba koju on za to ovlasti. 
(3) Tajništvo Naručitelja izrađuje narudžbenicu odnosno prijedlog ugovora za jednostavnu nabavu.
PONIŠTENJE POSTUPKA

Članak 23.

(1) U postupku iz članka 11. ovog Pravilnika Naručitelj zadržava pravo poništiti postupak jednostavne nabave prije ili nakon roka za dostavu ponuda bez posebnog obrazloženja.
(2) U postupcima iz članka 12. i 13. ovog Pravilnika Naručitelj može poništiti postupak jednostavne nabave u bilo kojoj fazi postupka, a najkasnije do sklapanja ugovora ili izdavanja narudžbenice, ako za to postoje opravdani razlozi. 
(3) Opravdani razlozi iz stavka 2. ovoga članka podrazumijevaju osobito sljedeće situacije:
1. ako postanu poznate okolnosti zbog kojih ne bi došlo do pokretanja postupka jednostavne nabave, da su te okolnosti bile poznate prije

2. ako postanu poznate okolnosti zbog kojih bi došlo do sadržajno bitno drukčijeg Poziva na dostavu ponuda, odnosno Poziva na dostavu ponude odabranim gospodarskim subjektima, da su te okolnosti bile poznate prije
3. ako se utvrde nepravilnosti u samom Pozivu na dostavu ponuda, odnosno Pozivu na dostavu ponude odabranim gospodarskim subjektima ili postupku koje se ne mogu otkloniti na drugi način, a utječu na zakonitost ishoda postupka
4. ako je cijena svih ponuda u postupku jednostavne nabave veća od pragova za provedbu određene vrste postupka jednostavne nabave iz članka 11., 12. i 13. ovog Pravilnika
5. ako nije pristigla nijedna ponuda

6. ako nakon isključenja ponuditelja ili odbijanja ponuda ne preostane nijedna valjana ponuda

7. ako je cijena najpovoljnije ponude veća od procijenjene vrijednosti nabave, osim ako Naručitelj ima ili će imati osigurana sredstva
8. ako se utvrdi da proračunska sredstva osigurana za predmetnu jednostavnu nabavu više nisu raspoloživa ili su preraspodijeljena
9. ako se promijene okolnosti ili potrebe Naručitelja na način da je prestala potreba za predmetom nabave

10. ako je to potrebno radi zaštite javnog interesa.

(4) Odluka o poništenju postupka sadrži najmanje: naziv Naručitelja, predmet nabave, evidencijski broj nabave, procijenjenu vrijednost nabave i razloge poništenja u slučaju iz stavka 2. ovog članka.
(5) Odluka o poništenju postupka dostavlja se svim ponuditeljima putem modula jednostavne nabave EOJN RH, a u postupku iz članka 11. ovog Pravilnika dostavlja se putem e-pošte.
UVID U DOKUMENTACIJU
Članak 24.

(1) Gospodarski subjekt koji je predao ponudu ima pravo uvida u Naručiteljevu dokumentaciju postupka jednostavne nabave.

(2) Zahtjev iz stavka 1. ovog članka može se podnijeti nakon dostave Odluke o odabiru ponude ili Odluke o poništenju postupka.

(3) Naručitelj će omogućiti uvid iz stavka 1. ovog članka u roku od 2 radna dana od primitka zahtjeva iz stavka 2. ovog članka.
(4) Naručitelj neće odobriti zahtjev iz stavka 2. ovog članka ako je uvid ograničen zbog zaštite tajnosti podataka ili zahtjeva kibernetičke sigurnosti. 

PRAVNA ZAŠTITA
Članak 25.

(1) U postupcima jednostavne nabave procijenjene vrijednosti veće od 15.000,00 eura bez PDV-a može se izjaviti prigovor predsjedniku Državne komisije za kontrolu postupaka javne nabave 
(2) Na izjavljivanje prigovora primjenjuje se članak 156., a na postupak rješavanja i odlučivanja o prigovoru na odgovarajući se način primjenjuju odredbe članka 122. Zakona o općem upravnom postupku („Narodne novine“, broj 47/09. i 110/21.).
(3) Način podnošenja prigovora naznačit će se u Pozivu na dostavu ponuda, odnosno Pozivu na dostavu ponude odabranom gospodarskom subjektu prilikom pokretanja postupka jednostavne nabave. 

(4) Naručitelj će o urednom prigovoru odlučiti rješenjem u roku od 8 dana od dana zaprimanja urednog prigovora.
(5) Rješenjem iz stavka 4. ovog članka Naručitelj može:


1. odbaciti prigovor


2. odbiti prigovor kao neosnovan


3. usvojiti prigovor kao osnovan

(6) U slučaju iz stavka 5. točke 3. ovoga članka, Naručitelj će, uvažavajući razloge usvajanja prigovora, ponoviti radnju ili postupak te donijeti novu Odluku o odabiru ponude ili Odluku o poništenju postupka.
(7) Protiv rješenja iz stavka 4. ovoga članka žalba nije dopuštena, ali se može pokrenuti upravni spor pred nadležnim upravnim sudom u skladu s člankom 122. stavkom 4. Zakona o općem upravnom postupku. 
(8) Pokretanje upravnog spora iz stavka 7. ovog članka ne odgađa izvršenje ugovora, osim ako nadležni upravni sud na zahtjev tužitelja ne odredi drugačije.
PRIJELAZNE I ZAVRŠNE ODREDBE

Članak 26.

(1) Postupci jednostavne nabave pokrenuti do stupanja na snagu ovog Pravilnika dovršit će se prema odredbama Pravilnika za provedbu postupaka jednostavne nabave od 31. svibnja 2017., KLASA: 003-05/17-01/1, URBROJ: 354-01/17-1. 

(2) Danom stupanja na snagu ovog Pravilnika prestaje važiti Pravilnik za provedbu postupaka jednostavne nabave od 31. svibnja 2017., KLASA: 003-05/17-01/1, URBROJ: 354-01/17-1. 

Članak 27.

Ovaj Pravilnik stupa na snagu 1. rujna 2026. i objaviti će se na mrežnim stranicama Naručitelja i u EOJN RH. 

KLASA: 
URBROJ: 

Zagreb, 
PREDSJEDNICA
Maja Kuhar
OBRAZLOŽENJE

Zakon o izmjenama i dopunama Zakona o javnoj nabavi objavljen je u Narodnim novinama broj 48/26 te je stupio na snagu osmog dana od dana objave, odnosno 16. svibnja 2026.

Iznimno, pojedine odredbe koje se odnose na provedbu jednostavne nabave te digitalnu razmjenu ugovora putem EOJN RH stupaju na snagu 1. rujna 2026.
Opći akti kojima se uređuju pravila, uvjeti i postupci jednostavne nabave te planovi nabave moraju se uskladiti s odredbama tog Zakona do 16. kolovoza 2026. pa je stoga potrebno donijeti novi Pravilnik o provedbi postupaka jednostavne nabave.

Novim Pravilnikom usklađuju se s navedenim Zakonom pravila koja se odnose na pragove za provedbu jednostavne nabave, pravila o sprječavanju, prepoznavanju i uklanjanju sukoba interesa, o osiguranju pravne zaštite gospodarskim subjektima i proširuje se mogućnost primjene elektroničkih sredstava komunikacije, a sve u cilju veće transparentnosti i daljnje digitalizacije jednostavne nabave.

Slijedom navedenog, Državna komisija za kontrolu postupaka javne nabave objavljuje na javno savjetovanje Pravilnik o provedbi postupaka jednostavne nabave na rok od 30 dana kako bi prema navedenom Zakonu bio donesen do 16. kolovoza 2026.

